
Az Nkx2-3 transzkripciós faktor dózisfüggő szerepe a lép érrendszeri szerveződésében

Kulcsszavak: Nkx2-3; lép; lépfejlődés
Bevezetés
Az Nkx homeodomain transzkripciós faktor család tagjai kulcsszerepet játszanak a lép morfogenezisében; hiányuk aspleniához vezethet. Korábbi kutatások Nkx2-3-/- egerekben jelentős változásokat figyeltek meg a lép érspecializációjában, ami során ektópiás HEV-ek alakultak ki vörös pulpa érhálózat-atrófia mellett.

Célkitűzés
Célunk az Nkx2-3 szerepének tisztázása a lép stromális szerveződésében, endotél- és fibroblaszt vonal-specifikus funkciókra összpontosítva. Ezen keresztül kívánjuk feltárni, hogy az Nkx2-3 sejtvonal-specifikus hatásai, valamint géndózis-eltérései hogyan befolyásolják az érrendszeri mintázódást és a perifériás nyirokszervek fejlődését. Jelen munkánk a limfatikus- (LEC) és vérérelkülönülés (BEC), illetve az Nkx2-3 gén-dózis vizsgálatára irányultak.

Módszertan
Immunfluoreszcens festéssel és morfometriai elemzéssel vizsgáltuk a mutáns lépekben a LYVE1+ struktúrákon belüli limfocita szubpopulációkat, majd „whole mount” technológiával az ektópiás nyirokerek 3D elrendeződését. A keringő limfoid sejtek bejutását adoptív sejttranszfer kísérletekkel vizsgáltuk. A heterozigóta lépek és Peyer-plakkok addresszin-mintázat analízisére intravénás anti-MAdCAM-1-et, anti-PNAd-t, valamint immunhisztológiai kimutatást alkalmaztunk.

Eredmények
Vizsgálataink a LYVE-1 marker kimutatásával igazolták LYVE-1+ ektopiás nyirokerek (korábban Prox-1+ is) jelenlétét Nkx2-3-/- egerekben, továbbá a vérpályába juttatott limfociták bejutását ezekbe a struktúrákba. Az Nkx2-3+/- egerekben MAdCAM-1+ vérerek jelentkeztek a marginális zóna fibroblasztos peremén kívül, ektópiás LYVE-1+ nyirokerek jelenléte nélkül.

Diszkusszió
Eredményeink alátámasztják az Nkx2-3 szerepét a HEV-ek BEC-specifikációjában, a vénás endotél LEC sejtté való átalakulásában. Haploinszufficiens egerekben ez a folyamat részleges, ami ektopiás MAdCAM-1+ erek megjelenéséhez vezet, míg teljes hiány esetén MAdCAM-1 expresszió gátolt. A LYVE-1+ erekben megfigyelt T:B sejt arányának változása, szerkezeti jellemzői a kezdeti nyirokkapillárisokra hasonlítanak. Az Nkx2-3+/- egerek vaszkuláris fenotípusai további kutatásokat igényelnek a lép érrendszeri szerveződésének és a tercier limfoid szövetek kialakulásának megértéséhez.



